b'\n_START_ARTICLE_\nBabt\xc5\xb3 herbas\n_START_SECTION_\nApra\xc5\xa1as\n_START_PARAGRAPH_\nHerbo m\xc4\x97lyno lauko vir\xc5\xa1uje sidabrin\xc4\x97 popie\xc5\xbeiaus kepur\xc4\x97 (tiara) su trimis auksin\xc4\x97mis kar\xc5\xabnomis ir auksiniu vald\xc5\xbeios obuoliu vir\xc5\xa1uje. Kepur\xc4\x97s kaspinai sidabriniai, kry\xc5\xbeiai ir kutai auksiniai. U\xc5\xbe tiaros du sukry\xc5\xbeiuoti raktai barzdel\xc4\x97mis \xc4\xaf vir\xc5\xa1\xc5\xb3, galvut\xc4\x97mis \xc5\xbeemyn. De\xc5\xa1inysis raktas auksinis, kairysis sidabrinis. Apa\xc4\x8dioje po kepure, plaukiantis rudas laivas sidabrine bure ir auksiniu vimpelu.\n_START_SECTION_\nIstorija\n_START_PARAGRAPH_\nBabtams laisvojo miesto teises ir herb\xc4\x85 \xe2\x80\x93 \xe2\x80\x9epopie\xc5\xbeiaus insignijos ir laivas, kadangi miestas ver\xc4\x8diasi prekyba\xe2\x80\x9c \xe2\x80\x93 1792 m. sausio 11 d. suteik\xc4\x97 Lietuvos ir Lenkijos valdovas Stanislovas Augustas. Simbolika i\xc5\xa1 dalies paai\xc5\xa1kinta privilegijoje, nesunku atsp\xc4\x97ti ir popie\xc5\xbeiaus insignij\xc5\xb3 kilm\xc4\x99. Babt\xc5\xb3 parapin\xc4\x97 ba\xc5\xbeny\xc4\x8dia tituluojama \xc5\xa1v. Petro ir Pauliaus vardais. Toki\xc5\xb3 ba\xc5\xbeny\xc4\x8di\xc5\xb3 simbolikoje da\xc5\xbenai vartojami \xc5\xa1v. Petro raktai, net popie\xc5\xbeiaus insignijos, nes jis yra vyriausias Vatikano \xc5\xa1v. Petro ir Pauliaus bazilikos dvasininkas. Taigi raktai ir popie\xc5\xbeiaus kepur\xc4\x97 i\xc5\xa1 parapin\xc4\x97s ba\xc5\xbeny\xc4\x8dios atributikos 1792 m. buvo perkelti \xc4\xaf miesto herb\xc4\x85._NEWLINE_Herbo etalono autorius \xe2\x80\x93 dailininkas Arvydas Ka\xc5\xbedailis. Lietuvos Respublikos Prezidentas herb\xc4\x85 1994 m. gegu\xc5\xbe\xc4\x97s 23 d. patvirtino dekretu Nr. 299.'